  Туспуктэм: Руслан Нуриахметов Майя Бывальцева 0+ Ижкарын Буре ваён но кайгырон нуналлы сӥзем пӧртэм ужрадъёс ортчозы. 21-тӥ инвожое 19 часын Вормон волонтёръёс но «Огъя Россия» партилэн улосвыл ёзэтэзлэн ёзчиосыз Ялан ӝуась тыл дорын сюсьтылъёслэсь суред лэсьтозы. Со сярысь Удмуртиысь тӧролэн но кивалтэтлэн пресс-службазы ивортӥз.   22-тӥ инвожое 4 часын ӵукна «Свеча памяти» акци ортчоз. Карын улӥсьёс но мер огазеяськонъёслэн взьветлӥсьёссы Шаермес утён понна улонзэс сётэмъёсты, сӧсырмыса кулэмъёсты, заводъёсын но бусыосын ужамъёсты буре вайыса сюсьтылъёс ӝуатозы. Озьы ик Ож но уж данлыкъя монумент доры сяськаос понозы. Акци пумын Вормон волонтёръёс сюсьтылъёсын «Помним» кыл гожтозы. Левитанлэн Быдӟым Атыкай ож кутскон сярысь кылъёсыз бере, ужрадэ пыриськисьёс нырысьсэ  «Вствай, страна огромная» кырӟанэз быдэстозы. 5 часын Удмуртиысь филармонилэн юртаз Дмитрий Шостаковичлэн 7 номеро «Лениградской» симфониез (1-тӥ люкетэз) чузъяськоз. Дирижёр Андрей Гордеев кивалтэм улсын сое быдэстоз Удмуртиысь кун симфони оркестр. 10 часын Вормон скверын «Помним» акци ортчоз. Со улсын Быдӟым Атыкай ожысь геройёсын пумиськон ортчоз. Геройёслэсь рользэс волонтёръёс быдэстозы, соос улосчиосмылэн подвигъёссы сярысь вералозы, ужрадэ пыриськисьёслы юанъёс сётозы. 13 час 15 минутэ Удмуртиысь вань каръёсын но ёросъёсын минут ӵоже чус улон ялэмын луоз. Ульчаосын, вузкарон центръёсын Левитанлэн совето калыклы ож кутскон сярысь аудиовазиськонэз чузъяськоз. Робет Рождественскийлэн «Помните» кылбурез бере метрономез лэзёзы. Минут ӵоже чус улонлэн дырыз юнме шорысь быръемын ӧвӧл. Фашистъёслэн Совето Союз вылэ омырскемзы сярысь вазиськон эфире Москва дыръя 12 час 15 минутэ потӥз. 24-тӥ инвожое Ижкар «Лучи Победы» огъяросси акци борды итӥськоз. Вормон сиосын Быдӟым Атыкай ожен герӟаськем кык объектъёсты югдытозы: - Ож но уж данлыкъя монумент. Удмуртиын вордскем 101 Совето Сюзысь Геройёсты буре вайса, тылсиос 101 минут ӵоже пиштозы (22.30 - 22.45); - Быдӟым Атыкай ож аръёсы Ижысь госпитальёсын кулэмъёслы сӥзем ожгар мемориал (Уйпал шайвыл). Тылсиос 300 пол ӝуатскылозы, сомында ожгарчиос ватэмын та шайвылын (23.00 - 23.15).  Тегъёс: Удмуртия буреваён Ижкар БыдӟымАтыкайож Мерлык  